Verslag oor swak diens in hospitale saamgestelArgieffoto: http://www.jameschesley.com/ AfriForum het die publiek genooi om hul ervarings van treurige dienslewering en behandeling by hospitale en klinieke met dié organisasie te deel in ŉ poging om die swak plekke in die Suid-Afrikaanse gesondheidstelsel bloot te lê. Dr. Eugene Brink, strategiese raadgewer vir gemeenskapsake by AfriForum, sê die organisasie word toenemend met klagtes van swak behandeling en growwe nalatigheid by veral staatsgesondheidsinstellings oorval. “Hierdie klagtes wissel van mense wat deur ongekwalifiseerde dokters behandel word tot personeel wat op pasiënte skree, hulle hardhandig behandel en dalk uiteindelik ook hul dood veroorsaak,” sê Brink. Die organisasie het besluit om ŉ veldtog van stapel te stuur in ŉ poging om verantwoordbaarheid in die gesondheidsektor te verhoog. Dié veldtog is vandag bekendgestel met ŉ uitnodiging aan die publiek om hul ervarings te deel sodat dit in ’n omvattende verslag opgeneem kan word. “AfriForum besef dit is ’n wydverspreide probleem wat dringende, maar langdurige aandag verg. Daarom sal hierdie verslag met sowel die minister van gesondheid as die betrokke plaaslike owerhede bespreek word en by die Wêreldgesondheidsorganisasie ingedien word,” sê Brink. “Benewens die bewusmaking wat dit sal skep, sal dit ook as klinkklare bewys dien dat die regering se beoogde nasionale gesondheidsversekering eenvoudig nie kan werk nie. Dit is die begin van ’n voortdurende, veelfasettige proses.” Hy het bygevoeg daar is wel voorbeelde van uitnemendheid in die openbare gesondheidsektor en baie werknemers probeer hul bes ondanks groot uitdagings, maar korrupsie, onbevoegdheid en ’n gebrek aan verantwoordbaarheid vier helaas hoogty. “Die openbare sektor word toenemend deur sistemiese, geldelike, arbeids- en politieke probleme verlam en die publiek trek uiteindelik aan die kortste ent. Terselfdertyd word die private sektor, wat die oorgrote deel van die wêreldklasdienste uitmaak, deur die regering geboelie,” sê hy. Lede van die publiek wat graag hul ervarings wil deel, kan AfriForum se webtuiste besoek.